Sólveig Anna Jónsdóttir nýkjörinn formaður Eflingar segir magnað að hafa unnið sigur þrátt fyrir ótrúlegar ásakanir. Forseti Alþýðusambands Íslands hefur óskað eftir fundi með Sólveigu Önnu til að ræða stöðuna og næstu skref. Deilur innan Eflingar og hreyfingarinnar hafi ekki alltaf verið til sóma.
B- listi Sólveigar Önnu Jónsdóttur bar sigur úr býtum var hún því kjörin formaður Eflingar í gærkvöldi með 54% greiddra atkvæða. A-listi Ólafar Helgu Adólfsdóttur fékk 38% og C-listi Guðmundar Jónatans Baldurssonar fékk 9%. Nærri 26 þúsund manns voru á kjörskrá, en 3.900 greiddu atkvæði eða 15%.
Þetta var náttúrlega ótrúlega hörð kosningabarátta og ég verð að segja það að við höfum náð að vinna sigur þrátt fyrir þær ótrúlegu ásakanir sem að á okkur hafa dunið er að mínu viti bara algjörlega magnað. Og aftur segi ég bara; ég er mjög þakklát fyrir það að þessi hópur félagsfólks Eflingar hafi ákveðið að treysta okkur fyrir þessu verkefni.
Sagði Sólveig Anna skömmu eftir að úrslit lágu fyrir í gærkvöldi. Og þetta voru viðbrögð forseta ASÍ í morgun:
Viðbrögðin eru bara þau að óska Sólveigu Önnu til hamingju með sigurinn og ég hef óskað eftir því að hitta hana og fara yfir stöðuna og næstu skref.
Nú voru þrír listar í framboði, segir það eitthvað um stöðuna í félaginu að það skuli vera svona mörg framboð?
Það hefur enginn farið varhluta af því að það hefur verið stuð innan Eflingar og innan hreyfingarinnar líka og að mörgu leyti hefur það ekki verið okkur til sóma, en það er svo sem ekkert óeðlilegt í félagi sem telur 23 til 25 þúsund manns að það séu þrír listar í framboði. En auðvitað var það afleiðingin af deilum líka, segir Drífa Snædal forseti ASÍ.
Segir Drífa Snædal. Á mbl.is er greint frá því að starfsfólk Eflingar hafi komið saman á óformlegum starfsmannafundi í morgun eftir að niðurstöður kosningarinnar lágu fyrir. Þar er haft eftir Lindu Dröfn Gunnarsdóttur framkvæmdastjóra Eflingar að þung stemning sé í hópnum og margir séu að meta sína stöðu. Fólk hafi þó augun á boltanum og sinni sínu starfi af metnaði og heilindum. Því má bæta við að í Morgunblaðinu í dag segir að þrjár konur, fyrrverandi starfsmenn Eflingar hafi stefnt félaginu fyrir dóm vegna meintra kjarasamningsbrota.

Sólveig Anna Jónsdóttir nýkjörin formaður Eflingar segir magnað að hafa unnið sigur þrátt fyrir ótrúlegar ásakanir. Forseti Alþýðusambandsins hefur óskað eftir fundi með Sólveigu Önnu til að ræða stöðuna og næstu skref. 